Oficialusis leidinys L 067 , 15/03/2000 p. 0012 - 0013



Komisijos Reglamentas (EB) Nr. 548/2000 2000 m. kovo 14 d. iš dalies keičiantis Reglamentą (EEB) Nr. 94/92, nustatantį išsamias Tarybos reglamente (EEB) Nr. 2092/91 numatytos importo iš trečiųjų šalių tvarkos įgyvendinimo taisykles EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1] su paskutiniais pakeitimais, padarytais Komisijos reglamentu (EB) Nr. 331/2000 [2], ypač į jo 11 straipsnio 1 dalį, kadangi: (1) Reglamento (EEB) Nr. 2092/91 11 straipsnio 1 dalyje nustatyta, kad iš trečiosios šalies importuojami produktai gali būti parduodami tik tada, kai jie yra kilę iš trečiosios šalies, nurodytos sąraše, sudarytame remiantis Reglamento (EEB) Nr. 2092/91 11 straipsnio 2 dalyje nustatytomis sąlygomis. Toks sąrašas yra nustatytas Komisijos reglamento (EEB) Nr. 94/92 [3] su paskutiniais pakeitimais, padarytais Reglamentu (EB) Nr. 1367/98 [4], priede. (2) Čekijos Respublika pateikė Komisijai prašymą įtraukti ją į Reglamento (EB) Nr. 2092/91 11 straipsnio 1 dalyje numatytą sąrašą ir pateikė informaciją, reikalaujamą pagal Reglamento (EEB) Nr. 94/92 2 straipsnio 2 dalį. (3) Išnagrinėjus šią informaciją ir aptarus klausimus su jos institucijomis, padaryta išvada, kad šios šalies taisyklės, reglamentuojančios gamybą bei kontrolę, yra lygiavertės Reglamente (EEB) Nr. 2092/91 nustatytoms taisyklėms. (4) Argentinos, Australijos, Vengrijos ir Izraelio įtraukimo į Reglamento (EEB) Nr. 2092/91 11 straipsnio 1 dalyje numatytą sąrašą terminas yra 2000 m. birželio 30 d., todėl jį reikia pratęsti, kad importas nenutrūktų. Izraeliui ir Argentinai minimas pratęsimas priklausys nuo šiose šalyse atliktų arba planuojamų patikrinimų. (5) Vengrijos institucijos pranešė, kad pasikeitė Vengrijos kontrolės įstaigos Biokultura pavadinimas, ir naująjį pavadinimą reikia įtraukti į sąrašą. (6) Būtina padaryti keletą techninių atnaujinimų dėl Australijos, Izraelio ir Šveicarijos. (7) Šiame reglamente numatytos priemonės atitinka Reglamento (EEB) Nr. 2092/91 14 straipsnyje nurodyto Komiteto nuomonę, PRIĖMĖ ŠĮ REGLAMENTĄ: 1 straipsnis Reglamento (EEB) Nr. 94/92 priedas iš dalies keičiamas pagal šio reglamento priedą. 2 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2000 m. kovo 14 d. Komisijos vardu Franz Fischler Komisijos narys [1] OL L 198, 1991 7 22, p. 1. [2] OL L 48, 2000 2 19, p. 1. [3] OL L 11, 1992 1 17, p. 14. [4] OL L 185, 1998 6 30, p. 11. -------------------------------------------------- PRIEDAS 1. Po Australijai skirto teksto įrašomas šis tekstas: "ČEKIJOS RESPUBLIKA: 1. Gaminių kategorijos: a) neperdirbti augalininkystės produktai, kaip apibrėžta Reglamento (EEB) Nr. 2092/91 1 straipsnio 1 dalies a punkte; b) maisto produktai, kurių sudėtyje yra vienas ar daugiau augalinės kilmės ingredientų, kaip apibrėžta Reglamento (EEB) Nr. 2092/91 1 straipsnio 1 dalies b punkte. 2. Kilmė: Čekijos Respublikoje išauginti 1 punkto a papunktyje nurodytos kategorijos produktai ir ekologiškai išauginti 1 punkto b papunktyje nurodytos kategorijos produktų ingredientai. 3. Kontrolės įstaiga: KEZ. o.p.s. 4. Sertifikatą išduodanti įstaiga: - Struktūrinės politikos ir ekologijos skyrius (Žemės ūkio ministerija) - KEZ. o.p.s. 5. Įtraukimo laikotarpis: iki 2003 6 30." 2. Argentinai, Australijai, Vengrijai ir Izraeliui skirto teksto 5 punktas pakeičiamas taip: "5. Įtraukimo laikotarpis: iki 2003 6 30." 3. Vengrijai skirto teksto 3 ir 4 punktai pakeičiami taip: "3. Kontrolės įstaiga: Biokontroll Hungária Közhasznú Társaság (Biokontroll Hungária Kht) ir Skal 4. Sertifikatą išduodanti įstaiga: Biokontroll Hungária Közhasznú Társaság ir Skal (įstaiga Vengrijoje)." 4. Australijai skirto teksto 3 punkte kontrolės institucijos pavadinimas "Australian Quarantine Inspection Service (AQIS)" pakeičiamas taip: "Australian Quarantine and Inspection Service (AQIS) (Department of Agriculture, Fisheries and Forestry)" 5. Izraeliui skirto teksto 3 punktas pakeičiamas taip: "3. Kontrolės įstaiga: Plant Protection and Inspection Services (PPIS) (Ministry of Agriculture and Rural Development)". 6. Šveicarijai skirto teksto 3 punktas pakeičiamas taip: "3. Kontrolės įstaigos: Institut für Marktökologie (IMO), bio.inspecta AG ir Schweizerische Vereinigung für Qualitäts und Management-Systeme (SQS)." --------------------------------------------------